LIV.  Ecclesiam S. Petri Faventinam tuendam suscipit, canonicorumque possessiones ac privilegia confirmat, petente Alberico episcopo Ostiensi.   (Anno 1144, Jun. 1.) [UGHELLI,  Italia sacra,  II, 495.]
Author: Lucius II

LUCIUS episcopus, servus servorum Dei, dilectis filiis FAROLFO Faventinae Ecclesiae archidiacono, PETRO archipresbytero, eorumque fratribus, tam praesentibus quam futuris, in eadem Ecclesia loco eorum substituendis in perpetuum.

Ad hoc in apostolicae dignitatis specula, Domino largiente, promoti sumus, ut Ecclesiarum utilitati, et quieti paterna sollicitudine provideamus, et suam cuique justitiam, ratam illibatamque servemus. Eapropter, dilecti in Domino filii, vestris justis postulationibus clementer annuentes, et B. Petri ecclesiam, in qua divino mancipati estis obsequio, sub ejusdem apostolorum Principis, et nostra protectione suscipimus, et praesentis scripti patrocinio communimus. Statuentes ut quascunque possessiones, quaecunque bona inpraesentiarum, quomodolibet jure praefata Ecclesia possidet, aut in futurum concessione pontificum, largitione regum vel principum, oblatione fidelium, sive aliis rationabilibus modis, praestante Domino, poterit adipisci, firma vobis, vestrisque successoribus, et illibata permaneant. In quibus haec propriis duximus exprimenda vocabulis: plebem S. Petri in Lacuna, cum omnibus ad ipsum pertinentibus, medietatem plebis S. Andreae in Panigale cum omnibus pertinentiis suis, ecclesiam S. Christophori martyris, dicta castrum Quartulli, ecclesiam S. Andreae in Casanaula, ecclesiam S. Mariae in Morlascho. Praeterea Arcuatum majorem, et minorem, Fermilinum majorem, et minorem cum appenditiis suis, videlicet Fabriati, Morena cum campo majore cohaerente sibi, et Taulis de Villanova, duos mansos in Licutino, quatuor in Pegalino, duos in Amerino, locum qui dicitur Gargugnanus, locum qui dicitur Curiglianus, locum qui dicitur mons, locum qui dicitur Tillitus, duos mansos in Varano. Quidquid habetis in Fustarini, in Pigna, in Pitriolo, et in quibuscunque locis, villis vel fundis, terris vel aquis, aquarumve decursibus. Sancimus etiam vobis, vestrisque in perpetuum successoribus antiquas Ecclesiae vestrae consuetudines, honores, dignitates in decimis, primitiis, testamentis, oblationibus tam vivorum quam mortuorum, antiquitus consuetis plebium episcopatus vestri, processionibus et pensionibus, omnibusque per solutionibus, praebendis sive redditibus, quemadmodum vos, aut praedecessores vestri, ex antiquo vestrae Ecclesiae usu habuistis, tenuistis, et possedistis, a die obitus bon mem. Pauli ejusdem Ecclesiae venerabilis episcopi usque ad tempus Jacobi successoris ejus. Oleum autem infirmorum, et eorumdem unctiones, de tota plebe vestra, soli Ecclesiae vestrae, ejusque sacerdotibus in perpetuum, apostolicae sedis auctoritate firmamus. Et ut nullus capellanorum apud se retineat, vel in eo sine matricis Ecclesiae licentia operetur sub eorum officii interminatione, ac excommunicatione praecipimus. Archidiaconum quoque, et archipresbyterum semper in Ecclesia vestra per canonicam constitutionem habendos praecipimus. Quibus nimirum quidquid eis sacrorum canonum auctoritate conceditur, praesentis privilegii auctoritate firmamus. Sane charitative illa ciborum beneficia, quae a monasteriis S. Mariae foris portam, et S. Hippolyti, sive quae in nativitate et resurrectione Domini, annis singulis ab episcopo vestro recipere consuevistis, sive in dictis monasteriis consuetas processiones feceritis, sive ipsas casu excusabili prohibente subtraxeritis, vobis vestrisque posteris, rata sancimus, et illibata servari. Hoc etiam Ecclesiae vestrae perpetuis temporibus ratum et inconvulsum manere decernimus, ut de universis ecclesiasticis negotiis, sive contractibus, quae ad dioecesim Faventini episcopatus pertinere noscuntur, formandi, aut reformandi, judicandi seu disponendi, sine consilio et assensu vestro, vestrorumque successorum, nullus omnino habeat facultatem. Sepulturam quoque eidem Ecclesiae omnino liberam esse concedimus, et eorum corpora, qui se in illis sepeliri deliberaverint, vel eorum, qui per consuetam parentelae, aut cognationis sepulturam ad coemeterium vestrum pertinere noscuntur, sine licentia vestra, nullus recipere praesumat, nisi forte adhuc viventes, quodlibet propositum religionis assumpserint. Quae si quis ausu temerario recipere, vel sepulturae tradere praesumpserit, sive clericus sit, sive laicus, usque ad condignam satisfactionem ecclesiasticae vindictae subjaceat. Ad haec adjicientes statuimus, ut sine vestro, aut successorum vestrorum assensu, nulla nova ecclesia, vel oratorium infra Faventini episcopatus terminos construatur vel consecretur. Quae si secus constructa, vel consecrata fuerint, in ipsis auctoritate apostolica divina prohibeatis officia celebrari. Apostolica nihilominus auctoritate interdicimus, ut nullus de episcopatu vestro, quem canonice interdixeritis, aut excommunicaveritis, occasione alicujus privilegii, sive auctoritatis vobis resistere, aut contradicere praesumat, sed mandato vestro sine contradictione obediat. In communi etiam vestrae civitatis interdicto, nulli Ecclesiae, quae interdicta fuerit, officium manifeste liceat celebrare. Nulli quoque archiepiscopo, vel episcopo liceat aliquem matricis Ecclesiae clericum officio, seu beneficio sine canonico judicio spoliare. Illud quoque praesenti decreto duximus adnectendum, ut tam ecclesiasticis quam saecularibus, tam in communibus quam in privatis, vos vestrique successores ab omni tributaria exactione immunitatem omnimodam habeatis. Decernimus ergo ut nulli omnino hominum, etc. Si qua igitur, etc. Universi autem, etc. Amen. Datum Lateran., Kal. Junii, anno I.